
	Procesverbal




Në bazë të nenit 49 të Ligjit për Vetëqeverisje Lokale (Ligji Nr. 03/L-040, GZRK numër 28/2008), nenit 32 paragrafi 1 të Statutit të Komunës së Junikut dhe nenit 18 paragrafi 1 i Rregullores së punës së kuvendit të komunës së Junikut, KK- Junik mbanë këtë:

                                                           PROCESVERBAL

Me rastin e mbajtjes së mbledhjes së nëntë të rregullt të kuvendit të komunës së Junikut me datë: 31.10.2018, në ora 14:00, në sallën e KK-Junik.Mbledhjen e hapi dhe e kryesoi z. Muharrem Krasniqi, Kryesues i Kuvendit Komunal të Junikut, i cili fillimisht përshëndeti Nënkryetarin z. Faik Tofaj, Drejtorët e Drejtorive Komunale, Anëtarët e Kuvendit Komunal – Junik, dhe qytetarët e pranishëm.
 
                                                           Anëtarët prezent:

        1. Muharrem Krasniqi – kryesues, AAK       
        2. Behare Qestaj – anëtare, AAK       
        3. Sindije Idrizi – anëtare, AAK     
        4. Betim Gacaferi – anëtar, AAK                        
        5. Xhemë Tofaj – anëtar, AAK    
        6. Albert Gjocaj – anëtar, AAK
       7. Dardane Shala – anëtare, AAK  
       8. Tahir Isufaj – anëtar, LDK
       9. Zeqë Hebibi – anëtar, LDK
      10. Edona Shehu – anëtare, LDK 
      11. Erleta Isufaj – anëtare, LDK
      12. Luljeta Jasiqi – anëtare, VV
      13. Kreshnik Maloku - anëtar, PDK
      14. Zenel Maloku – anëtar, i pavarur
Mungoi: z. Lulzim Gacaferi – anëtar, VV 
Kryesuesi z. Muharrem Krasniqi - AAK: konstatoj se në sallë janë gjithsej 14 asamblesit, pra mund të fillojmë mbledhjen e nëntë të rregullt të Kuvendit Komunal.
Të pranishëm ishin edhe: Nënkryetari z.Faik Tofaj, Drejtorë Komunal, përfaqësues të OSBE, qytetarë të Junikut. 

Rendi i ditës: 

1.     Shqyrtimi i procesverbalit nga mbledhja e kaluar,
 
2.     Shqyrtimi i Planit të punës së kuvendit Komunal për vitin 2019,
 
3.    Shqyrtimi i propozim –Vendimit për themelimin e panelit përzgjedhës të anëtarëve të   
   komitetit konsultativ për personat me aftësi të kufizuar në komunën e Junikut,
 
4.     Shqyrtimi i rregullores për taksa ngarkesa dhe gjoba komunale për vitin 2019, leximi i 
   parë,
 
5.     Shqyrtimi i rregullores për punën e kuvendit Komunal në Junik, pas shqyrtimit publik,
 
6.     Shqyrtimi i rregullores për kushtet, kriteret dhe procedurat e ndarjes së Subvencioneve 
   pas shqyrtimit publik,
 
7.     Prezantimi i raportit të auditorit të jashtëm,
 
8.     Shqyrtimi dhe miratimi i propozim-Vendimit për dhënien në shfrytëzim afatshkurtër të  
    pronës së paluajtshme Komunale,
 
9.     Shqyrtimi dhe miratimi i propozim-Vendimit për themelimin e komisionit vlerësues për   
  dhënien në shfrytëzim  të pronës së paluajtshme Komunale,

   10.       Marrja e vendimit për shfuqizimin e rregullores për tatimin në pronën e paluajtshme
 
11.       Të ndryshme.

z. Muharrem Krasniqi: e kemi edhe një kërkesë për rend dite të Drejtorisë së Financave, sepse rregullorja e tatimit në pronë është kthy me e plotësu me ligjin e ri, pra na është kthy me e përshtat me ligjin e ri, e propozoj edhe këtë pikë: shfuqizimi i vendimit për rregulloren në fjalë
znj. Behare Qestaj: grupi i AAK-së dhe PDK-së pajtohen me këto pika
z. Tahir Isufaj: Vazhdojmë
znj. Luljeta Jasiqi: vazhdojmë
z. Zenel Maloku: unë mendoj me i shtu edhe dy pika të rendit të ditës, 1. Për rrugën Gjocaj – Livadhi i madh, kanë punu njerëzit por disa gjëra që kanë pas me i kry i kanë lënë, 2. Po ashtu rrugën e Demë Gjocit, si u bë që u nda e vetmja ajo rrugë pa u ndihmu asgjë pas vërshimeve, shumë rrugë janë rregullu e kjo jo. Këto janë propozime të mija të futen si pika të rendit të ditës
z. Muharrem Krasniqi: e hedh në votim këtë propozim, konstatoj se me 4 vota për, 7 kundër, 3 abstenime nuk hyjnë pika të rendit të ditës. E hedh në votim edhe rendin e ditës dhe konstatoj se me 14 vota për, 0 kundër, 0 abstenime kalon rendi i ditës
pika e parë
1.   Shqyrtimi i procesverbalit nga mbledhja e kaluar
z. Muharrem Krasniqi: a keni diçka rreth procesverbalit, e hedh në votim dhe konstatoj se me 14 vota për, 0 kundër, 0 abstenime pa asnjë vërejtje kalon
pika e dytë
2. Shqyrtimi i Planit të punës së kuvendit Komunal për vitin 2019
z. Muharrem Krasniqi: dua ti falenderoj bashkëpunëtorët që kemi punu në këtë plan, vërejtjet e tyre janë marrë parasysh
znj. Behare Qestaj: sa i përket këtij plani të punës ne nuk kemi asnjë vërejtje, i përgëzoj për punën që kanë bërë 
z. Tahir Isufaj: vërejtje nuk kemi, shumë gjëra ka që askush nuk meret me to e ju i keni qit në plan, është mirë me e planifiku atë që mendon me e kry, ka disa gjëra që nuk qojnë peshë hiç
z. Muharrem Krasniqi: këto pika që janë për çdo muaj, janë pika që duhet të kalojnë, kurse pikat shtesë në bazë të dinamikës së punimeve shtohen, p.sh. raportet 6 mujore janë të cekura që duhet me qenë, dita e çlirimit të Junikut e disa pika tjera janë të përhershme, kurse pikat tjera në bazë të planit zhvillimor që e bën Komuna. E hedh në votim këtë plan pune dhe konstatoj se me 11 vota për, 0 kundër, 3 abstenime kalon
pika e tretë
3. Shqyrtimi i propozim –Vendimit për themelimin e panelit përzgjedhës të anëtarëve të   
komitetit konsultativ për personat me aftësi të kufizuar në komunën e Junikut
z. Muharrem Krasniqi: kam telefonu në Prishtinë disa herë, dy herë kam kontaktu me ta njëherë me Jeton Qela dhe ma ka dhënë një numër të divizionit për të drejta të njeriut, nuk e kanë pasur as ata të qartë qysh me e themelu këtë komitet, na kanë thënë mundeni me e themelu si komitet konsultativ. Në bazë të ligjit për komitete konsultative ne duhet të themelojmë një komision që qet konkurs, anëtarët e panelit përzgjedhës janë 5, 3 nga kuvendi, 1 nga ekzekutivi, 1 nga shoqëria civile, unë kërkoj nga AAK-PDK 2 emra, nga LDK-VV 1 emër, nga ekzekutivi ma kanë dhënë emrin. 
z. Tahir Isufaj: në emër të çka është kjo AAK-PDK 2 emra, në këto komisione fuqinë duhet me e pas edhe opozita
z. Muharrem Krasniqi: në emër të numrit të votave, opozita e ka anëtarin e vet 
znj. Luljeta Jasiqi: ne i përkasim subjekteve të ndryshme, kush i ka caktu kështu, mos të bëhen përjashtime
z. Muharrem Krasniqi: unë në bazë të fuqisë së votës që e kemi në kuvend, kërkoj emrat 
znj. Behare Qestaj: nga AAK-PDK, Sindije Idrizi dhe Betim Gacaferi
z. Tahir Isufaj: më vonë e sjellim emrin
z. Muharrem Krasniqi: e hedh në votim dhe konstatoj se me 9 vota për, 5 kundër 0 abstenime  kalon kjo pikë
pika e katërt 
4. Shqyrtimi i rregullores për taksa ngarkesa dhe gjoba komunale për vitin 2019, leximi i 
parë

znj. Kosovare Gacaferi- Drejtoreshë për Buxhet dhe Financa: rregullorja për taksa, ngarkesa dhe gjoba është një ndër rregulloret më të rëndësishme që kanë komunat, me inkasimin e të hyrave vetanake rritet edhe buxheti i përgjithshëm komunal, ne e kemi në fuqi këtë rregullore e cila çdo vit i nënshtrohet procedurave të plotësim ndryshimit. Zyra e Kryetarit e ka formu grupin punues për ndryshimin e kësaj rregullore, ky grup ka mbajtur 3 takime, unë si kryesuese e grupit kam pasur detyrë që propozimet e drejtorive ti hartoj në një dokument. Në KPF ka pas komente për këtë rregullore, për regjistrimin e mëvonshëm të vdekjes ka qenë vërejtje e kam konsultu shefin e administratës i cili më ka tregu që është një udhëzim ku ceket denimi nga 50-150, ne jemi shku në minimum 50 pra është me udhëzim i cekur, po ashtu ndarja e parcelave në mes vëllëzërve është shumë i lartë edhe aty ekziston një udhëzim ku janë tarifat e nuk mundemi me ndërhy në to, ndërsa për ushtrimin e veprimtarisë në biznes ka qenë që tu rritet çmimi e kemi marrë parasysh, leja e punës për autobus a vazhdohet a jo, neve na ka ik, po vazhdohet duhet me e fut në këtë rregullore, ndërsa ka qenë edhe kërkesë që reklamat që vendosen nëpër shtylla është shumë e ulët tarifa le të jetë 100 Euro edhe këtë pikë e diskutojmë me grupin gjatë takimeve të ardhshme. Po ashtu ka qenë kërkesë pse kërkohen mjete me pagu kur një pacient shkon me e kërku një certifikatë për gjendjen shëndetësore në QKMF, ne e kemi te lirimet nga pagesat për shëndetësi kemi me bo ndryshim që me ligj të veteranëve lirohen vetëm shërbimet shëndetësore parësore e jo pjesët administrative

Znj. Behare Qestaj: ne e pëkrahim këtë rregullore me plotësim ndryshimet e cekura 

Znj. Luljeta Jasiqi: te lidhja e martesës me shtetas të huaj, çmimi 50 Euro është shumë i lartë, te regjistrimi i mëvonshëm i vdekjes më intereson me e ditë kohën sa afat ka 

Znj. Kosovare Gacaferi: është 30 ditë 

Znj. Leonita Jasiqi – Drejtoreshë për Administratë të Përgjithshme: te Ligji mbi Gjendjen Civile, faqe 15 është deklarimi i vdekjes bëhet brenda 30 ditëve nga vdekja ose gjetja e kufomës dhe brenda 60 ditëve kur vdekja ka ndodhur jashtë shtetit, mandej janë edhe masat ndëshkuese te Ligji mbi Gjendjen Civile, edhe për lindje edhe për vdekje prej 20 – 50 Euro kur nuk paraqitet lindja e fëmijës në afatin e paraparë me ligj dhe nga 50-100 Euro kur nuk e lajmeron vdekjen në afatin e caktuar sipas ligjit

Zenel Maloku: mendoj që për këta të jashtit nuk është shumë 50 Euro 

Znj. Leonita Jasiqi: është fjala për shtetas të huaj, jo të Kosovës ne jemi me çmimin më të lirë, duke u nis nga parimi që çdo herë shteti u jep përparësi qytetarëve të vet 

z. Muharrem Krasniqi: e hedh në votim dhe konstatoj se me 9 vota për, 3 kundër, 2 abstenime kalon

pika e pestë

5. Shqyrtimi i rregullores për punën e kuvendit Komunal në Junik, pas shqyrtimit publik

Znj. Leonita Jasiqi: ne ju kemi drejtuar juve me kërkesë për plotësim ndryshimin e rregullores në fjalë. Pas marrjes së vendimit për ndryshim nga ana e kuvendit, Kryetari i Komunës e ka formuar komisionin prej tre anëtarësh, Leonita Jasiqi – Kryesuese, Venera Shala dhe Muharrem Krasniqi. Grupi punues është takuar disa herë, kemi shqyrtuar komplet rregulloren dhe kemi ardhur në përfundim se rregullorja si tërësi duhet të ndryshohet. Po ashtu me 07.09.2018 ju kemi drejtu kryesuesit të kuvendit për shqyrtim dhe procedim të rregullores në fjalë, kjo rregullore është diskutu në KPF ku janë dhënë 3 propozime nga znj. Behare Qestaj, pas këtyre propozimeve grupi punues është takuar dhe ka marrë në konsideratë dy propozime siç janë plani i punës dhe ulëset e drejtorëve që tu shtohet edhe emri i drejtorisë këto pranohen, ndërsa propozimi i tretë ka qenë komunikimi elektronik dhe grupi punues ka vendos që kjo pikë të mos shtohet në rregullore, duke pas parasysh faktin se është një udhëzim administrativ i IT ku thot se menjëherë pas marrjes së mandatit si anëtarë i kuvendit të gjithë anëtarët duhet të paisen me email zyrtar. Kjo rregullore ka kalu në dëgjim publik, nuk ka pasur vërejtje andaj mendoj që janë zhvilluar të gjitha procedurat e nevojshme deri në leximin e dytë të kësaj rregullore 

Znj. Behare Qestaj: ne si grup e përkrahim, e kemi përkrah edhe në lexim të parë, po ashtu dua t’i falënderoj grupin punues që i kanë marrë parasysh propozimet e dhëna në KPF nga ana ime 

z. Tahir Isufaj: le të kalon 

z. Muharrem Krasniqi: e hedh në votim dhe konstatoj se me 9 vota për, 0 kundër, 5 abstenime kalon

pika e gjashtë 

6. Shqyrtimi i rregullores për kushtet, kriteret dhe procedurat e ndarjes së Subvencioneve 
pas shqyrtimit publik

Znj. Leonita Jasiqi: edhe këtu kam qenë Kryeusese e grupit punues bashkë me 5 anëtarë tjerë, Florant Pepshi, Hysen Imeri, Xhevahire Krasniqi dhe Suzana Krasniqi, kjo rregullore ka kalu në lexim të parë, në dëgjim publik, nuk ka pas vërejtje, mendojmë që janë plotësu të gjitha procedurat dhe kërkojmë të votohet, sepse është si rekomandim për agjendën Evropiane 

Znj. Behare Qestaj: e përkrahim këtë rregullore 

z. Tahir Isufaj: e përkrahim si rregullore 

z. Zenel Maloku: pajtohem me fjalët e Drejtoreshës deri në fund

z. Muharrem Krasniqi: e hedh në votim dhe konstatoj se me 9 vota për, 2 kundër, 3 abstenime kalon

pika e shtatë 

7. Prezantimi i raportit të auditorit të jashtëm

Znj. Erleta Isufaj: dua të ndërlidhem me raportin e auditorit, është pika më e rëndësishme e rendit të ditës edhe pse e keni lënë ka fundi. Gjetjet e auditorit për mua janë tepër gjetje serioze, duke fillu nga keqpërdorimi i veturave zyrtare nuk mbahet evidencë për shfrytëzimin e këtyre veturave, kur i marrin, ku shkojnë, sa km i bëjnë me vetura zyrtare gjatë ditës që është gjetja numër një nëse i referohemi raportit të auditimit. Kisha dasht me e ditë çka është ndërmarrë nga ana e Komunës lidhur me këtë gjetje, e pash të konfirmimi që Kryetari i Komunës është pajtu me këtë gjetje dhe i njejti është zotu që brenda 30 ditëve ka me e dorëzu planin e veprimit për zbatimin e rekomandimeve, nëse ky plan është dorëzu kisha dasht me u prezantu në Kuvend. Kish me qenë mirë personat që dojnë me i shfrytëzu veturat zyrtare me e pas autorizimin paraprakisht edhe të drejtat për ato vetura, po ashtu me u mbajtë evidenca kush e merr veturën, ku shkon dhe për çfarë arsye, sepse është gjetje shumë e madhe kjo, sepse po keqpërdorët paraja e taksapaguesve të këtij vendi dhe kanë të drejtë me e ditë ku po shfrytëzohen paratë e tyre. Duke pas parasysh që Komuna e Junikut ka jurista shumë të mirë, duke filluar nga Kryetari që nuk është këtu, që ish dashtë me qenë, me duhet tu jap sqarim qytetarëve të Junikut çka kanë bërë te tenderi asfaltimi i rrugëve lokale në Komunën e Junikut, gjetja është se ofertuesi ka qenë i obliguar me i pas në konto 20.000 Euro në momentin që zgjedhet për asfaltimin e rrugëve, i njejti nuk i ka pasur paratë, pra nuk i ka plotësu kriteret, po ashtu kemi edhe konflikt interesi se personi që ka qenë në komisionin për vlerësimin e ofertave ka qenë edhe menaxher i kontratës, kjo i bjen zhvatje e parasë publike, korrupsion e konflikt interesi. Ka pasur edhe gjetje tjera të tmerrshme, nuk janë shkelje administrative por janë shkelje të rënda të hyjnë në zona kriminale dhe që mundet me pas penalitete, p.sh. ka lidh kontrata, e dijmë ne juristat që kontrata është ligj për palët, kontratat nuk janë zbatu, nuk paguhen, për këto kontrata që Komuna e Junikut nuk po i paguan detyrimet mundemi shumë lehtë me shku në përmbarim, me qenë të paditur, nëse e kam gabim munden me më përmirësu kolegët, por po konsideroj që janë gjetje shumë serioze, pastaj ka gjetje tjera që nuk janë ndërmarrë masa asnjëherë për formimin e komitetit të auditimit, ky komitet si organ brenda komunës është rregullator shumë i mirë me e pa qysh po funksionojnë paratë e qytetarëve, menaxhimi më i mirë i parave bëhet në qoftë se zyrtarët që janë në pozita kyqe e dijnë që ekziston komiteti i auditimit dhe e dijnë që e kanë një kontroll më të fortë sesa kontrolli që bëhet vetëm nga ana e një auditori, duke e ditur që ka pasur 36 gjetje, vetëm 15 prej tyre janë zbatu, 10 nuk janë zbatu fare, 15 ishin në proces.

z. Muharrem Krasniqi: do të marrësh informata për këto, sa i përket Kryetarit që nuk është këtu i ka pasur dy takime të rëndësishme sot në Prishtinë më ka njoftu dje që nuk mundet me marrë pjesë

znj. Leonita Jasiqi: dashta të ndërlidhem me parafolësen lidhur me raportin e auditimit për përdorimin e veturave zyrtare, se di qysh është paraqit dhe pranu raporti si i tillë Komuna e Junikut ka një zyrtar të logjistikës i cili e menaxhon komplet përdorimin e veturave zyrtare, i ka të gjitha shënimet, blloqet, km të kaluara të secilës veturë, këtë e them me përgjegjësi shumë të madhe, sa i përket planit të veprimit për të gjeturat, e kemi hartu edhe një plan të tillë në të cilin i kemi orientu të gjitha këto rekomandime, vlen të ceket se Komuna e Junikut nga auditori i jashtëm ka marrë kualifikim të pa modifikuar, qe dmth se ne jemi shumë mirë nuk është si po paraqitet situata, komitet të auditimit nuk kemi sepse ai ka obligime, bazuar në këto obligime ne ende nuk kemi mundur ta themelojmë por jemi në procedura. Komuna e Junikut për shkak të transparencës në të gjitha fushat për herë të dytë është shpallur në Kosovë Komuna e parë, me këtë të arritur duhet të krenohemi secili nga ne, normalisht duke lënë hapësirë për përmirësime, edhe nga Demosi e kemi marrë çmimin e parë, nuk është situata për shqetësim

znj. Erleta Isufaj: nuk e di pse po e merr situatën afër zemrës Drejtoresha, unë nuk jam duke shpif, por po bazohem në raportin zyrtar për të cilin Kryetari është pajtu dhe nuk ka jep komente kundërthënëse për rekomandimet dhe gjetjet, gjithmonë duhet me pas parasysh se rekomandimet shkojnë në kuadër të gjetjeve, për mua është nderë dhe krenari me u zgjedh Komuna e Junikut më e mira 

z. Zeqë Hebibi: Drejtoresha tha që janë të gjitha të dhënat për kerre të Komunës se ku kanë qenë në krejt Kosovë, nëse e gjen ti ditën e Hënë ku ka qenë kerri i Komunës, unë nga sot nuk jam në Asamble 

znj. Leonita Jasiqi: cila veturë

z. Zeqë Hebibi: vetura e Komunës

znj. Leonita Jasiqi: Komuna ka gjithsej 19 vetura në dispozicion, 15 prej tyre janë funksionale nga to duhet të specifikohet për cilën e ke fjalën 

z. Zeqë Hebibi: unë e di me tabela e me krejt, por kjo të më tregon ku ka qenë kerri i Komunës, Toyota

znj. Leonita Jasiqi: ne i kemi disa Toyota

z. Muharrem Krasniqi: Zeqë, tregoje me tabela saktësisht për cilin kerr e ke fjalën do ta kesh informatën e saktë

z. Hasan  Krasniqi – Drejtor i Urbanizmit: për dy pika dua të flas, e para për kerr ka qellu që të Hënën kerrin tim e ka pasur Avdyl Gacaferi dhe e ka mbush me naft, kur të don Zeqa shkojmë e hapim bllokin ka me i pa edhe km edhe relacionin ku ka shku, te gjetjet rasti ke te asfaltimi i rrugëve lokale qëllon rastësisht që në një tender tjetër asfaltimi i rrugës Junik – Jasiq – Gjocaj, i njejti operator largohet nga tenderi për të njejtat të gjetura të cilat i ka rekomandu auditori, landa shkon në OSHP, ku OPSH-ja i sheh të gjitha pra ja prezantojmë edhe rekomandimet e auditorit e OSHP merr vendim me e shpall fitues të njejtin operator me këto të gjetura. Zyrtari ynë i auditimit ka kontaktu me auditorët dhe ju ka thënë si është e mundur ju na keni shkru të gjetura, e ata kanë thënë bashkangjitne vendimin e OSHP-së dhe kemi me ua hek këtë të gjetur

znj. Erleta Isufaj: në rregull, të prezantohet në kuvend, përndryshe është konflikt interesi

znj. Luljeta Jasiqi: e kam një vërejtje për materialin nuk kam mujt me e lexu mirë sepse është shumë i fshirë 

z. Muharrem Krasniqi: ashtu na ka ardhë, pak i fshirë por lexohet

pika e tetë

8. Shqyrtimi dhe miratimi i propozim-Vendimit për dhënien në shfrytëzim afatshkurtër të  
pronës së paluajtshme Komunale

Znj. Behare Qestaj: e përkrahim këtë pikë

z. Muharrem Krasniqi: e hedh në votim dhe konstatoj se me 9 vota për, 0 kundër, 5 abstenime kalon

pika e nëntë

9. Shqyrtimi dhe miratimi i propozim-Vendimit për themelimin e komisionit vlerësues për    dhënien në shfrytëzim  të pronës së paluajtshme Komunale

z. Muharrem Krasniqi: ne kemi marrë vendim me e jep në shfrytëzim tokën për atë institucionin, mirëpo Komuna nuk ka të drejt me e jep pa e qit në ankand për afatshkurtër, duhet me formu komision me shpall konkurs dhe shpallet fituesi. Procedurat e konkurimit nuk zbatohen për rastet në vijim: kur kërkesa për dhënie në shfrytëzim bëhet nga Institucionet Qendrore të RKS, përfaqësitë diplomatike dhe konsulore, organizatat ndërkombëtare që kanë marrëveshje me Kosovën, në raste të legalizimit të vendbanimeve jo formale duke u bazu në legjislacionin e zbatueshem, për bashkësitë fetare, për investime në sektorin e energjisë procedurat për dhënie në shfrytëzim për këto raste përcaktohen me akt nënligjor

z. Tahir Isufaj: këto është dashtë me i ditë më herët 

z. Muharrem Krasniqi: ky panel përbëhet nga 7 anëtarë, 3 nga kuvendi, 3 nga ekzekutivi , 1 nga shoqëria civile, AAK-PDK i ka dy emra, LDK-VV një emër

znj. Behare Qestaj: ne propozojmë Xhemë Tofaj dhe Albert Gjocaj 

z. Tahir Isufaj: e sjellim më vonë

z. Muharrem Krasniqi: nga ekzekutivi janë: Arton Krasniqi, Turim Ganijaj, Shpetim Kuçi, kurse nga zyra rajonale e turizmit OJQ Elbasan Qestaj, kush është për konstatoj se me 9 vota për, 0 kundër, 5 abstenime kalon 

pika e dhjetë

10. Marrja e vendimit për shfuqizimin e rregullores për tatimin në pronën e paluajtshme

z. Muharrem Krasniqi: shfuqizimi i vendimit nr 02/24 për miratimin e rregullores për tatimin në pronën e paluajtshme 

znj. Behare Qestaj: e përkrahim

z. Tahir Isufaj: e përkrahim edhe ne, por më ndryshe keni thënë më herët se nuk ka nevojë për ndryshime 

znj. Kosovare Gacaferi: para se me i nisë procedurat në mars për me e ndryshu rregulloren e tatimit në pronë, kam qenë në dijeni që ka me u ndryshu ligji i tatimit, jam konsultu me departamentin e tatimit në pronë më kanë thënë në rregull është mundeni me e nis procedurën, pasi është miratu e kemi dërgu për shqyrtim të ligjshmërisë rregulloren ata e kanë kthy që duhet me qenë në harmoni me ligjin, mendohet me hy ni fuqi edhe tatimi i tokës dhe duhet me i shti në rregullore edhe parcelat

z. Muharrem Krasniqi: e hedhi në votim dhe konstatoj se me 9 vota për, 0 kundër, 5 abstenime kalon

pika e njëmbëdhjetë

11. Të ndryshme

z. Muharrem Krasniqi: Lulzim Gacaferi ka kërku cilat analiza bëhen në QKMF, drejtori na jep përgjigje 

z. Zenel Kuçi – Drejtor për Shëndetësi: unë kam kërku nga QKMF me mi dhënë në formë tabelare cilat analiza bëhen, me siguri i kanë të gjithë nga një kopje, edhe kur ka bërë asambleisti kërkesë ato janë bërë, bëhen edhe sot, jo të gjitha por atë që bëhen janë në tabelë

z. Muharrem Krasniqi: për subvencione ka kërku z. Isufaj, e keni marrë materialin të gjithë

znj. Kosovare Gacaferi: kanë kërku emrat dhe shumat, ashtu i kam përgatit janë 5700 nga 5755 që janë krejt, këtyre më vjen keq që nuk kemi mujt më shumë me ju ndihmu Blerim Gacaferi, Bajram Miroci, Samire Shala, Hajdin Gjoci, Malë Gaxherri, Hasime Goqi krejt këto kërkesa kanë qenë për probleme shëndetësore me i përkrah. Arsim Mirocin e kemi përkrah për garat në atlektike jashtë Kosovës, Shoqatën Gjahtare Ereniku e kemi përkrah kur i ka ushqyer kafshët e egra në Bjeshkët e Junikut, klubin e futsallit Ereniku për garat në futsall, Ismet Hebibin për publikimin e një libri me poezi, ansamblin Kuvendi i Junikut për aktivitetet e tyre,

z. Zenel Maloku: ky që i ka ushqyer kafshet nelt a krejt a vetëm një lloj

z. Zeqë Hebibi: për klubin e futsallit në cilin vit, nuk besoj që janë dhënë këto para

znj. Kosovare Gacaferi: ne i kemi raportet edhe vendimet që janë nda 

z. Zeqë Hebibi: a janë përmes bankës, për mbledhjen e ardhshme do të kërkoj nga banka konfirmim, sepse kam qenë aty e di sa janë dhënë më herët, është më mirë të jepen edhe më shumë por nuk e di sigurt këto a janë dhën

znj. Kosovare Gacaferi: mundem me e pru lëndën

z. Zenel Maloku: për kafshët e egra, sa ka qu ai nelt atje edhe çka ka qu 

z. Leonard Llolluni: shoqata e Gjahtarëve Ereniku në Junik që 4 vite dërgon ushqim për kafshët e egra, më herët nuk kemi mundur me i pëkrah por këtë vit pra dimrin e këtij viti i kemi përkrah me 400 Euro me të cilat kanë dërgu ushq im dhe kripore atje 

znj. Leonita Jasiqi: është kërku për veturat dhe gjendjen e tyre, ne i kemi 19 vetura, 15 janë në përdorim, këtu përfshihen QKMF, zjarrëfiksat dhe Komuna, kryesisht janë vetura të vjetra

z. Tahir Isufaj: këto jashtë përdorimit kam informacion që janë shit

znj. Leonita Jasiqi: jemi në procedura për ankand publik, e kemi bërë vlerësimin e veturave 

z. Tahir Isufaj: shpenzimet për derivate dhe mirëmbajtje të kerreve i keni të mëdha

znj. Leonita Jasiqi: e ceka edhe më herët se veturat janë të vjetra si donacione i kemi marrë dhe si të tilla kanë prishje dhe mirëmbajtja na kushton më shtrenjtë, për derivate e keni pas raportin financiar, kemi rënie të shpenzimit të derivateve dhe jemi më mirë se krejt komunat tjera duke e pasur parasysh distancën me Prishtinën e vendet tjera, këtu përfshihen edhe gjeneratorët dhe nxemja qendrore

z. Zeqë Hebibi: Landrover-i i kuq ku është, Toyota e bardhë, Honda e kaltër 

z. Hasan Krasniqi: krejt këto që janë jashtë përdorimit janë në proces të shitjes 

z. Zeqë Hebibi: po pyes ku janë kerret? 

z. Leonard Llolluni: kur të dalin në ankand të gjitha aty do të jenë të parkuara

z. Zeqë Hebibi: Landroveri nuk është në përdorim që shumë kohë, ku është? 

[bookmark: _GoBack]z. Fatos Shala – Drejtor i Arsimit: në vija të trasha e keni gjendjen në arsim, këtë vit e kemi fillu me kohë, në kuadër të shkollës së mesme kemi edhe një drejtim të ri që është paralele e ndarë e shkollës Hysni Zajmi në Gjakovë, vitin tjetër mendojmë ta kemi drejtimin tonë profesional, orët mbahen në bashkëpunim me QKMF dhe shkollën Hysni Zajmi, janë 30 nxënës në këtë drejtim. Edhe këtë vit vazhdon transporti i nxënësve prej lagjes, furnizimi me teskte shkollore është në rregull, po ashtu me lëndë djegëse dru kemi bërë me kohë furnizimin në shkolla janë 200 metra dru furnizim. 10.000 euro që i kemi pas kapitale kemi pas gjatë verës renovim në gjimanzin Kuvendi i Junikut, dhe në shkollën fillore kemi bërë një trotuarë që lidh dy shkollat dhe sallën e sporteve dhe disa ulëse.  Për gjimnazin kemi ble edhe gjenerator. Testi i klasëve të nënta ka qenë i sukseshëm, kalueshmëria në bazë të raportevr të MASHT-it ka qenë 99%, testi shtetëror i maturës ka qenë i sukseshëm 90%. Gjatë gushtit është bërë furnizimi me materiale hargjuese për higjienë dhe materiale për zyrë. Po ashtu është bërë shpallja e konkursit publik për dy mësimdhënës të kulturës muzikore dhe matematikë-fizikë, është shpallur konkursi edhe për gjuhën angleze pasiqë mësimdhënësja e gjuhës angleze është suspenduar nga komisioni disiplinor. Dy edukatoret që i kemi pas te parashkollorët, marrëveshja ka qenë që ato ti fusim në listen e pagave me Save the Children, e kemi bërë këtë, një ndihmëse të edukatorës Save the Children e ka marrë përsipër pagën e saj edhe pse është shumë e ulët. Nga KFOR-i Italian kemi pas 10 tabela basketbolli donacion. Për projektin ndërtimi i parkut dhe aneksit të qerdhes presim të marrim donacion nga Save the Children rreth 6000 euro


z. Tahir Isufaj: mua më intereson konkurset, kuadrot e reja, kandidatët aty, kush jep mësim në shkenca natyrore, si kuadra janë dobët, kush jep matematik në gjimnaz, çka ka të kryer ai, pastaj në edukatë fizike kush është

z. Fatos Shala: Leotrim Salihaj, në munges të kuadrit adekuat, lejohet me marrë kuadër të përafërt, është inxhinier për elektro më duket, kulturë muzikore është një djalë i Nivokazit, në edukatë fizike Arsim Krasniqi, inspektorati na ka jep rekomandim që deri të bëhet një zgjidhje adekuate ti shkepni orët nga gjimnazi në fillore, ai i ka të ndara

z. Tahir Isufaj: janë dy norma nuk mundet me i mbulu 

z. Zeqë Hebibi: në shkollën fillore Edmond Hoxha është gjendja e tmerrshme, e kam parë vet korrili me qebe që e pastron shkollën në vijë duke e larë, a din sa wc-të publike derdhen aty e fëmijët tonë bijnë aty, po ashtu shkrumsa nuk ka pasur në klasë

z. Fatos Shala: kemi dërgu furnizime mjaftë për higjien, nuk e kam ditë këtë rast që e përdor ende atë vijë, do të bisedoj me drejtoreshën e tyre, shkrumsa ka mjaft aty por sekretari nganjëherë ju thotë nuk kemi, edhe letra ka mjaftë. Më 20.07.2018 nga kryeinspektori Defrim Gashi më ka ardhë në email adresë, që neve na rekomandohet që të punojmë me ligjin e punës për rekrutimin e drejtorëve dhe arsimtarëve, po ashtu nga kryenispektori i punës Basri Ibrahimi na ka ardhë që duhet me u trajtu me ligjin e punës, nga ajo periudhë është marrë shefja e personelit me këtë çështje, për momentin ushtrues detyre në Gjimnaz është Naim Kuqi ndërsa në fillore Begije Jasiqi 

z. Tahir Isufaj: e drejtori i mëparshëm i fillores ku është

z. Fatos Shala: në bazë të ligjit ai duhet me u aktivizu mos me mbetë pa punë, është koordinator për cilësi, vetë MASHT-i e ka nda një gjysëm normative e ka deri me 31 dhjetor 

znj. Behare Qestaj: për gjuhë angleze the që komisioni disiplinor e ka përjashtu një mësuese kush është tash aty 

z. Fatos Shala: në vend të saj kanë mbajtë orë shtesë tjerët, është rritë buxheti për arsim dhe kërkohet që me hi gjuha angleze nga klasa parashkollore, është dal konkursi me dy gjysëm normativa sepse per momentin nuk janë normativa, kemi bërë kërkesë edhe për dy paga tjera për drejtimet profesionale në gjimnaz 

z. Zenel Maloku: rruga Gjocaj – Livadhi i madh ka qenë marrëveshja me Komunë e Ministri krojet e gypat me u lidh si kanë qenë, asnjë nuk është lidh kam porosi nga qytetarët nëse nuk lidhen në afat prej 15 dite do të bllokohet rruga sepse ata e kanë në pronësi të vetën, nuk është e shpronësuar 

z. Tahir Isufaj: interesi publik është më i madh nuk bën me e ndalë

z. Zenel Maloku: është interesi publik, por është porosi e qytetarëve, duhet me ju përmbajt marrëveshjes komuna e ministria. Ne kemi pas problem edhe me dru ka është qel rruga, nuk na i kanë lshu drutë. Krojet duhet me u lidh ndryshe është porosi e qytetarëve do të hasni në problem 

z. Hasan Krasniqi: e ndajmë shqetësimin e banorëve të Gjocaj dhe Jasiqit, kanë plotësisht të drejtë ju kemi mbetë borxh në paramasën që e kemi qu ne i kemi fut kyqjen e atyre gypave, ka qenë menaxheri i Ministrisë Xhevdet Morina, e kanë në kontratë në dosje të tenderit që sa më shpejt me e kry atë punë, janë disa vërejtje për punimet që janë bërë nga punëkryesi, vërejtjet tona ua kemi tregu zv ministrave që kanë qenë në terren, presim që ministria me i kry obligimet, nëse nuk i kryn  komuna ka me e marrë përgjegjësitë dhe ka me i kry. Është nënshkru rruga Junik – Jasiq – Gjocaj rrugë e cila do të jetë me të gjitha standardet, me mure mbrojtëse nga Juniku deri te Ganijajt ka me u asfaltu, u jemi mirënjohës qytetarëve të Gjocaj dhe Jasiqit për tokën që na kanë leju kërkoj nga ta të durojnë vetëm edhe pak sepse ajo rrugë na shërben të gjithëve 

z. Tahir Isufaj: e kemi pas shancën me qenë një prej vendeve më atraktive, por e kemi bastarllu atë vend, nuk ka ujë as mal, kurgjo nuk dihet aty sikur në komunitetin primitiv

z. Zenel Maloku: te rruga e Demë Gjocit, si u bë që nuk ju dha ndihmë vetëm atij edhe ai është qytetarë i këtij vendi, shumë më e drejtë ka qenë me i ndihmu Demës sesa rrugët tjera sepse ai është vetëm

z. Hasan Krasniqi: çdo vit e kemi një projekt për mirëmbajtjen e rrugëve, ka pasur shumë vërshime punët janë kry, fonde shtesë nuk kemi pasur, e kemi bërë raportin e vlerësimit të dëmëve ja kemi prezantu qeverisë, ndihma nuk kemi marrë, procesi i ri për mirëmajtje të rrugëve është në tenderim si të nënshkruhet kontrata rruga e parë ka me qenë e Demës, shpejt presim edhe me e asfaltu atë rrugë

z. Muharrem Krasniqi: me kaq e mbylli këtë mbledhje

Mbledhja përfundoi me punë në ora 15:30









Procesmbajtës:                                                                                           Kryesues i Kuvendit:

z. Turim Ganijaj                                                                                       z. Muharrem Krasniqi
______________                                                                                      ________________________

